มหาเถรสมาคม มีมติเห็นชอบแนวทางให้วัดทั่วประเทศคุมเข้มมาตรการจัดกิจกรรมวันสงกรานต์ งดสาดน้ำ เลี่ยงแสดงมหรสพ
นายสมบัติ พิมพ์สอน ผู้อำนวยการสำนักงานเลขาธิการมหาเถรสมาคม ในฐานะรองโฆษกสำนักงานพระพุทธศาสนาแห่งชาติ กล่าวว่า ที่ประชุมมหาเถรสมาคม มีมติเห็นชอบแนวทางและมาตรการในการจัดกิจกรรมวันสงกรานต์ 2565 เนื่องจากสถานการณ์ปัจจุบันได้มีการแพร่ระบาดของโรคโควิด-19 สายพันธ์โอมิครอน ซึ่งแพร่ระบาดอย่างรวดเร็วและมีแนวโน้มจำนวนผู้ติดเชื้อขยายไปในวงกว้างและเพิ่มสูงขึ้น จึงเห็นควรกำหนดแนวทางและมาตรการในการป้องกันการแพร่ระบาดของโรคให้พุทธศาสนิกชนและผู้เกี่ยวข้องร่วมกิจกรรมประเพณีสงกรานต์ให้มีความปลอดภัยได้บุญ โดยขอความร่วมมือวัดทุกวัด เฝ้าระวังและป้องกันความเสี่ยงการแพร่กระจายเชื้อต่อผู้เข้าร่วมประกอบกิจกรรมทางพระพุทธศาสนา พิจารณาจัดศาสนพิธีและส่งเสริมโบราณประเพณีแบบวิถีใหม่ สอดคล้องกับแนวทางมาตรการควบคุมโรคของรัฐบาลและมาตรการของคณะกรรมการโรคติดต่อจังหวัด อาทิ ปฏิบัติตามมาตรการการป้องกันการแพร่ระบาดของโรค กำหนดจำนวนผู้เข้าร่วมกิจกรรมให้เหมาะสมกับขนาดของสถานที่ กิจกรรมที่จัดต้องสืบสานวัฒนธรรมประเพณีอันดีงาม เช่น การสรงน้ำพระ การรดน้ำผู้สูงอายุ งดการจัดกิจกรรมเล่นน้ำ สาดน้ำ หลีกเลี่ยงการสัมผัสโดยตรงกับผู้อื่น หลีกเลี่ยงการรับประทานอาหารร่วมกัน หลีกเลี่ยง หรืองดจัดการแสดงมหรสพ ที่เป็นการรวมกลุ่มของคนจำนวนมาก